Brian Mikkelsen (KF), 1999-10-28:
Det fremsatte lovforslag sidestiller jo, som vi har hørt her fra den forrige ordfører, importen af brugte varebiler med importen af brugte personbiler og stiller samtidig relevant det krav om sikkerhedsmæssige foranstaltninger i brugte biler, som man jo stiller til nye biler i dag.
De perspektiver og den intention kan vi fra konservativ side godt tilslutte os.
Men vi har to meget, meget væsentlige ankepunkter.
For det første - og det er det væsentligste - er det stærkt uacceptabelt, at loven ønskes sat i kraft med tilbagevirkende kraft.
Vi vil opleve, at en række bilforhandlere vil blive fanget med håret i postkassen, for de har jo ikke haft en jordisk chance for at forberede sig på det her lovforslag. Jeg vil godt tillade mig at citere fra et brev, som jeg og andre medlemmer af Skatteudvalget har fået fra en borger i Jylland, som kan fortælle en lille rørende historie - og dem har vi fået mange af, jeg har fået en hel del af dem også i går og i dag - om, at vedkommende var inde og registrere sig hos Told og Skat i tirsdags kl. 10.00 for at betale afgiften på en Golf importeret fra Tyskland.
Vedkommende fik betalt deposita på gule plader på 7.125 kr. kl. 11.40.
Var henne og aflevere bilen til kunden osv. bliver han så ringet op af en kvinde fra Told og Skat i Thisted, der informerer om et lovforslag, der har været oppe i Folketinget samme dag, og at vedkommende så lige pludselig skal regne med en merafgift
på 13.218 kr.
Det vil vi simpelt hen ikke acceptere, og jeg kan godt sige, at Det Konservative Folkeparti ikke vil støtte et ellers fornuftigt lovforslag, hvis det bliver med tilbagevirkende kraft.
Forhandlerne og andre mennesker risikerer at blive fanget med de biler, de allerede har indkøbt, og de kan altså se frem til en gevaldig økonomisk øretæve, som er urimelig. For der er jo ikke nogen mennesker, som kan følge med i, når man sidder hjemme og på arbejdet, hvad Folketinget - eller rettere sagt, det er jo ikke Folketinget, vi skal heldigvis ikke have skyggen af ansvar for denne her sag - men hvad regeringen, hvad skatteministeren har fremlagt på en tirsdag eller rettere sagt, natten mellem mandag og tirsdag.
Vi finder det dybt urimeligt at byde en række erhvervsdrivende sådanne vilkår.
Vi har desværre før set, at det ikke har haft den store betydning for skatteministeren, at erhvervsdrivende og almindelige mennesker kommer i klemme, når blot statens provenu sikres.
Vi vil altså ikke være med til det fra konservativ side.
Vi vil kun være med, hvis man finder en løsning, der gør overgangen så uproblematisk som
overhovedet muligt.
Det ideelle ville være, at man simpelt hen fritog alle biler, der var indført eller indkøbt før den 26. oktober 1999, for den nye afgift.
Vores andet ankepunkt opstod i går, og det er det rent principielle, som man også skal have undersøgt, og som vi håber på at skatteministeren trods alt sagligt vil være med til at kigge på, for så vidt angår den tvivl, der blev skabt om, hvorvidt afgiften på de udenlandenske brugte biler er forenelig med EF-retten.
Jeg behøver vel næppe at sige, at vi fra konservativ side finder, at det er af overordentlig stor betydning, at vi får afklaret dette spørgsmål, inden vi haster lovforslaget igennem.
Så sympati for selve intentionen i forslaget.
Jeg synes, at det er urimeligt, at man giver en økonomisk øretæve til folk, som ikke har haft nogen som helst mulighed for at vide, hvad der foregik her inde i Folketinget.
Dele af bilbranchen bliver meget hårdt og meget urimeligt ramt, og det får omfattende konsekvenser, hvilket en skatteminister også burde tænke på, før han fremsatte sådan et lovforslag.
Så vi er altså imod det i den nuværende form.